runetrust/blame-folketinget-dk huggingface dataset:
Martin Lidegaard (RV), 2023-05-31:
Vi er sådan set – og det gælder al arbejdsløshed i Danmark – indstillet på, at når det gælder dem, der stadig væk står uden for arbejdsmarkedet uanset etnisk baggrund, er vi nødt til at tænke lidt ud af boksen.
Vi har fremlagt en række forslag i forhold til de 45.000 unge, det handler om, og vi har også fremlagt forslag til, kan man sige, at rydde op i beskæftigelsesindsatsen, så det kan gøres mere frit og mere håndholdt ude i kommunerne.
Jeg tror, det er fair at sige i forhold til den specifikke udfordring her, at der både er noget, der skal arbejdes med i den specifikke gruppe af borgere, som ordføreren taler om, men der er nok også noget på arbejdsmarkedet, man skal arbejde med i forhold til diskrimination.
Jeg tror, vi alle har hørt de historier om indvandrere, der har været nødt til at tage navneskift for overhovedet at komme til samtale.
Så jeg tror, det er for den her specifikke gruppe, som det er på aldersområdet, hvor vi også både har brug for at tale om, hvordan vi kan bekæmpe aldersdiskrimination, og samtidig invitere og tilskynde flere ældre til at blive på arbejdsmarkedet.
Brigitte Klintskov Jerkel (KF), 2023-05-31:
Jeg kunne egentlig godt tænke mig så at spørge om noget andet.
Kvinder er underrepræsenteret i bl.a. bestyrelser og på topposter, og derfor mener ordførerens parti, hvis jeg har læst rigtigt, at man bør indføre såkaldte kvindekvoter.
Men er det ikke netop en måde at skabe ulighed mellem kønnene på, altså at tvinge unødvendige regelsæt ned over hovedet på virksomhederne, hvorved der ligesom skabes en fortælling om, at kvinder ikke kan selv, men at de skal hjælpes via kvoter?
Jeg synes jo, at kvinder skal vælges ud fra deres kvalifikationer og ikke ud fra kvoter.
Så det kunne jeg godt tænke mig at høre ordføreren om.
Martin Lidegaard (RV), 2023-05-31:
Selvfølgelig skal kvinder vælges ud fra deres kvalifikationer.
Men vi indførte jo så nogle midlertidige ordninger og nogle måltal og partnerskaber og havde folk, der skulle ændre på det her, og det skete bare ikke.
Der var stort set ingen bevægelse.
Derfor er vi der nu og jeg der nu, at når vi så kigger på erfaringerne fra f.eks. Norge, må man bare sige: Okay, så må vi tage lidt mere håndfast på det.
Det er også for at sikre, at dansk erhvervsliv får adgang til alle de kvalificerede kvinder, der er, og at der ikke er nogen glaslofter nogen steder, der skader både dem og det danske samfund.
Victoria Velasquez (EL), 2023-05-31:
Tak for talen og særlig fokusset på det grønne.
Det var meget inspirerende og spændende.
Hvad mener ordføreren og Radikale Venstre egentlig at pensionsalderen skal være?
Martin Lidegaard (RV), 2023-05-31:
Vi står fuldstændig ved de brede forlig, vi har lavet, som jo stille og roligt øger pensionsalderen hen over årtierne, i takt med at danskerne bliver ældre.
Da vi lavede de aftaler, havde vi én forventning til, hvor gamle vi ville blive alle sammen, og den er jo overgået rigtig meget af den virkelige udvikling.
Så vi synes egentlig, at den velfærdsaftale, der blev lavet helt tilbage i 2006, var god, så den står vi ved.
Vi har ikke noget ønske om at ændre den.
Det, vi diskuterer, er jo, hvornår det offentlige skal betale for, at man går på pension før pensionsalderen.
Det er den diskussion, vi har i øjeblikket.
Og der er det vores opfattelse, at seniorpensionen er den mest retfærdige, og det er også den mest søgte.
Den er målrettet de nedslidte.
Det er den længste, og det er den højeste, så lad os nu holde fast i den i stedet for at skære i den, som regeringen foreslår.
Og så er det vores opfattelse – og ja, det har vi ment i et stykke tid – at efterlønnen, som man jo kun får, hvis man har sparet op til den og tilhører nogle bestemte erhvervsgrupper, kunne vi godt undvære.
Victoria Velasquez (EL), 2023-05-31:
Vi kan ud fra, hvilke jobs vi har, helt konkret se, at der er en forskel på, hvor lang vores levealder bliver.
Det er jo et af de steder, vi allertydeligst kan se en kæmpe uretfærdighed i vores samfund.
Og her synes jeg, det er bekymrende, at Radikale Venstre skaber usikkerhed om pensionsalderen, førtidspensionen, fleksjob og nu også efterlønnen og retten til tidlig pension.
Morten Dahlin (V), 2023-05-31:
Tak til ordføreren for talen, og tillykke med den her alliance med nogle andre partier, som man selv har døbt KLAR-alliancen.
Nogle af os andre har nogle andre bud på nogle navne.
Jeg kunne kalde den BKI-kaffeklubben.
Jeg vil også sige særlig tillykke til Radikale Venstre, fordi man har fået overtalt Det Konservative Folkeparti og Liberal Alliance til særlig et forslag, som jeg undrer mig lidt over, nemlig at man skal kunne komme til Danmark som papirløs udlænding uden at have en opholdstilladelse og uden at have en arbejdstilladelse og så begynde at arbejde, før papirerne er på plads.
Jeg kunne godt tænke mig at spørge Radikale Venstre, for det første hvordan det er lykkedes at få Det Konservative Folkeparti og Liberal Alliance med på sådan et forslag, og for det andet hvilke virksomheder man forestiller sig er interesseret i at tiltrække arbejdskraft, som de vel at mærke ikke ved om får lov til at blive i Danmark.
Hvilken type virksomheder kunne man forestille sig ville benytte sig af en sådan ordning?
Martin Lidegaard (RV), 2023-05-31:
Det er en mellemvej, man kan tage.
Man kan sige, at hele grunden til, at vi har det su-system, vi har i Danmark, jo nok først og fremmest er, at vi gerne vil give unge, der ikke er født med en såkaldt guldske et vist sted, og som ikke er født i en boglig familie og ikke har råd til at finansiere deres egen uddannelse, en lige så stor mulighed for at tage en videregående uddannelse som dem af os, hvis forældre har haft mulighed for at hjælpe lidt til undervejs.
Så hvis det er socialpolitik, vi snakker om, tror jeg nok, der er mere, der taler for at bevare su'en end for at afskaffe den.
Monika Rubin (M), 2023-05-31:
Mange tak.
Nu har vi jo desværre langt flere prioriteringer end dem, som vi nævner her.
Jeg er faktisk glad for at høre, at ordføreren også lige tog klima med ind i prioriteringen på mellem 70 og 80 pct.
Det er mere det, at det her med at stå her på Folketingets talerstol og begynde at øremærke præcise procentsatser bekymrer mig en lille smule, for det er svært.
Men vil ordføreren lige give det lidt flere ord med?
Martin Lidegaard (RV), 2023-05-31:
Vi kommer til fra radikal side at fremlægge en ny 2030-plan, hvor man vil kunne gå helt ned i decimalerne og se, både hvordan vi skaffer et større råderum, f.eks. ved en i vores optik bedre tilbagetrækningsreform, men også hvordan vi vil bruge pengene.
Med den her diskussion ønskede jeg at lave en form for pejlemærke for de nye penge.
Vi har jo sagt, at vi godt vil være med til at skaffe penge til forsvaret, og vi har skaffet rigtig mange af dem allerede.
Vi har også skaffet rigtig mange nye penge til det demografiske træk og sundhed.
Så jeg er lidt nysgerrig på, når nu vi pludselig får et nyt råderum frem mod 2030, hvordan vi så bruger de nye penge.
Jeg synes, vi er for dårlige til at erkende over for befolkningen, at det også er en prioriteringsdiskussion.
Vi kan ikke det hele.
Deraf kom spørgsmålet.
Sofie Lippert (SF), 2023-05-31:
Tak for ordet.
Nu var det som bekendt ordførerens parti, der fik gennemtvunget et valg i efteråret, og som til alles overraskelse efterfølgende valgte at stå uden for den centrum-højre-regering, vi har i dag.
Siden er Radikale så kommet med en klar melding i en såkaldt KLAR-alliance, som der også har været talt om i dag – en alliance mellem Konservative, Liberal Alliance og Radikale om reformer, arbejdskraft og økonomi.
Det er jo alt sammen meget fair, men jeg er oprigtigt nysgerrig efter at høre og forstå, hvor Radikale mener at ambitionerne om den grønne dagsorden ligger.
Før valget havde vi et grønt flertal sammen, og det er faktisk min forståelse, at Radikale hævder, at klimaspørgsmålet er det mest presserende overhovedet.
Men jeg er simpelt hen i tvivl om, om vi kan regne med Radikale i den grønne alliance, vi havde før valget.
Martin Lidegaard (RV), 2023-05-31:
Ja, det kan man hundrede procent, og hvis man har hørt min tale, tror jeg ikke, man er i tvivl om det.
Vi har faktisk på lange stræk været glade for det samarbejde, vi har haft med især SF, De Konservative og også LA, når det handler om natur, og når det handler om de energiforhandlinger, vi lige har haft nu, hvor vi har været med til at trække ambitionsniveauet op, også i den naturfond, vi har lavet.
Så det spørgsmål undrer mig egentlig lidt, for jeg føler, at vi har et rigtig godt samarbejde, om man så må sige, på det her område.
Og vi kommer til at trække det her op.
Det var også en af grundene til, at vi valgte at stå uden for det her samarbejde – det var jo det grønne område.
Jeg synes, vi var gode til at lave nogle mål og tvinge nogle nye målsætninger igennem over for den socialdemokratiske regering, men jeg synes ikke, vi kom særlig langt med implementeringen.
Sofie Lippert (SF), 2023-05-31:
Tak for det svar.
Men jeg kunne derfor også godt tænke mig at høre, hvordan ordføreren og ordførerens parti ser Radikales rolle i kampen for den grønne omstilling, dels i lyset af den regering, vi har, dels i forhold til at Radikale indgår alliancer med partier i den blå blok, som måske ikke har høje nok ambitioner på den grønne dagsorden.
Martin Lidegaard (RV), 2023-05-31:
Jamen altså, når det handler om natur – hvis jeg må tage et helt konkret eksempel, hvor vi også har lavet større alliancer – har det da glædet mig meget at se en hr. Ole Birk Olesen, som jeg ikke lige havde forestillet mig var den store naturmand, springe ud med en ufattelig klar røst i forbindelse med de aftaler, vi har lavet på naturområdet, og ønsket om at lave mere, også i forhold til havmiljø og havplan osv.
Så er det rigtigt, at der måske er nogle andre områder – landbruget, og hvad ved jeg – hvor vi vil have lidt divergerende holdninger.
Men det er klart, at vi stadig har den grundopfattelse, at jo bredere vi kan lave det her, jo stærkere står den grønne omstilling, samtidig med at vi har presset også den tidligere regering til at give mere i forhold til havvind og natur.
Katrine Daugaard (LA), 2023-05-31:
Vi er i Liberal Alliance i hvert fald meget glade for samarbejdet med Radikale Venstre og for at være en del af reformalliancen sammen med jer.
Jeg ved, at Radikale Venstre ikke går ind for at reformere su'en, men hvorfor egentlig ikke?
Vi har en meget generøs su, faktisk den højeste i verden – den er tre gange så høj som i Sverige.
Er ordføreren ikke enig i, at for at være et ægte reformparti bliver man nødt til at kigge på, om ikke det er for generøst, at vi i 6 år stiller verdens højeste su til rådighed for studerende, som kan gennemføre studierne på 5 år?
Martin Lidegaard (RV), 2023-05-31:
Først og fremmest vil jeg sige selv tak for det fine alliancesamarbejde med Liberal Alliance og De Konservative, som vi også har haft utrolig stor glæde af.
Det er jo rigtigt, at vores udgangspunkt sådan set er, at man ikke behøver at røre ved den nuværende su, og hvis jeg skal sige helt kort, hvorfor vi synes det, så er det, fordi vi oplever, at vi har en generation af unge, der sådan set er presset nok i forvejen, og fordi vi ikke er sikre på, at det vil have en særlig stor eller gavnlig effekt på det samlede arbejdsudbud og den samlede trivsel i den gruppe, hvis vi presser dem på yderligere på su'en.
Vi har også sagt, at hvis vi nogen sinde skal kigge på det felt, skal det være, fordi vi kan garantere, at nogle af de midler, der bliver til rådighed, hvis man vælger at gøre noget på det område, går til at øge kvaliteten i uddannelserne.
Katrine Daugaard (LA), 2023-05-31:
Det er jo en negativ omfordeling, og tager man en kandidat, har man gode muligheder for at få en god rigtig god løn efter endt uddannelse.
Ville det ikke være fair, at man så måske lånte nogle af de penge og betalte dem tilbage efter endt uddannelse?
Martin Lidegaard (RV), 2023-05-31:
Jeg vil gerne have lov at sige, at vi ikke har sat spørgsmålstegn ved velfærdsaftalen fra 2006 og pensionsalderen som sådan.
Det har jeg i hvert fald ikke hørt nogen radikale gøre.
Men vi diskuterede, hvornår det offentlige skal betale for, at vi går på pension før den officielle pensionsalder.
Der har regeringen spillet ud med at ville nedlægge seniorpensionen og lave en ny Arnepluspension, tror jeg man kalder den.
Det er vi bare imod.
Og så tillader vi os at sige, at vi synes, der er et alternativ, der er mere socialt rigtigt, fordi det er fokuseret på de nedslidte og netop den ulighed, som ordføreren påpeger.
Og det kan da ikke blive mere lige end at målrette det mod dem, der har behovet?
Kris Jensen Skriver (S), 2023-05-31:
Tak for det.
Jeg er jo et af de folketingsmedlemmer, der bor derude i landet, hvor der er, siger nogen, lidt længere mellem husene.
Det er lidt forskelligt, hvordan vi lige italesætter det.
Jeg har sådan siddet og lyttet efter, og det kan godt være, at jeg har misset noget, men jeg synes ikke, jeg har hørt så meget om »Danmark i bedre balance« i ordførerens ellers udmærkede tale i dag.
Derfor vil jeg gerne spørge ordføreren: Hvordan tænker ordføreren at vi kan arbejde for at skabe et Danmark i balance, endnu mere end vi gør i dag?
Martin Lidegaard (RV), 2023-05-31:
Tusind tak for at stille mig det spørgsmål.
Det er rigtigt, at det nåede jeg ikke omkring.
Det kan godt være, at min tale føltes meget lang, men jeg kan love tilhørerne, at sådanne 10 minutter går utrolig hurtigt.
Noget af det, der er gået galt i Danmarks landdistrikter, eller hvad vi kalder det, tror jeg, er, at vi har fået centraliseret nogle ting for hurtigt, ikke mindst på uddannelsesområdet, skoleområdet.
Vi er stærkt optaget af, om vi kan skabe bedre betingelser for den næste generation, også uden for de større byer.
Det er vi ved at udvikle nogle forskellige tanker om, men det er klart, at det ligger lige på den flade, synes vi, at skabe bedre infrastruktur, også digital infrastruktur, i landdistrikter.
Vi er meget optaget af nogle af de løsninger, som man f.eks. har fundet i Struer, hvor man laver campus for de unge, der blander erhvervsuddannelser og gymnasiale uddannelser med nogle rigtig gode resultater.
Blandt de lokale initiativer satser man nu på at få en lyduddannelse.
De initiativer skal vi blive bedre til at understøtte herindefra, så vi i stedet for at pådutte landdistrikterne en svaghed og bestemte ting herfra bygger på de styrkepositioner, alle steder i Danmark jo har.
Kris Jensen Skriver (S), 2023-05-31:
Tak for det, og tak for nogle spændende tanker.
Det er jeg helt sikker på at vi kan få en yderligere dialog om på et tidspunkt, for det er vigtigt, at vi holder bolden i luften på det her.
Jeg synes egentlig, at der er sket mange gode ting hen over det sidste år, men det er også vigtigt, at vi holder fokus på det.
Ordføreren var lidt inde på infrastruktur.
Det vil jeg godt lige bore en lille smule videre i.
Nu er der jo nedsat en kommission på transportområdet, der ligesom skal komme med nogle anbefalinger til, hvordan vi fremadrettet kan have en bedre kollektiv trafik ude i yderområderne.
Hvordan ser ordføreren på det?
Hvad er ordførerens bud på, hvordan vi kan forbedre det?
For det fungerer ikke i dag.
Martin Lidegaard (RV), 2023-05-31:
Altså, faktisk startede jeg min karriere i Folketinget for frygtelig mange år siden som transportordfører, og jeg er rent ud sagt ulykkelig over, hvordan den kollektive transport har udviklet sig i det her land.
Det gælder både vores tog, men også vores busforbindelser uden for de store byer.
Og jeg har helt klart den opfattelse, og det har mit parti også, at vi er nødt til at revitalisere den kollektive transport.
Det gælder både de direkte forbindelser – nu nævnte jeg f.eks. lige Struer, hvor man jo i gamle dage kunne tage af sted både om morgenen og om aftenen, frem og tilbage til større byer; det kan man ikke længere – men det gælder også bustrafikken, hvor vi skal bruge de nye teknologiske løsninger til mere og mere fleksibel kollektiv transport.
Frederik Vad (S), 2023-05-31:
Jeg kunne godt tænke mig at spørge: Hvad mener Radikale Venstre er det største uddannelsespolitiske problem i Danmark?
Martin Lidegaard (RV), 2023-05-31:
Det er jeg slet ikke i tvivl om.
Det er de 20 pct. af en ungdomsårgang, der efter 70 års velfærdsstat stadig ikke får en uddannelse.
Det skal vi gøre bedre, og der ved jeg, at vi er enige med regeringen.
Vi er måske lidt uenige om, hvad vi skal gøre.
Det kræver en række tiltag, for det er sikkert det næste spørgsmål.
Vi synes, at det står helt øverst på dagsordenen at investere i erhvervsuddannelserne og i velfærdsuddannelserne, som et af svarene, men vi mener også, at der skal tidlige, forebyggende indsatser til helt nede på daginstitutions- og skoleområdet for at give de 20 pct. en reel chance.
Vi ved, at det er de tidlige, forebyggende indsatser, der også hjælper her.
Frederik Vad (S), 2023-05-31:
Hvis det er rigtigt, er Radikale Venstre så også enig i, at hver eneste ny krone fundet til uddannelsesområdet i den her regeringsperiode, i den her valgperiode, skal bruges først og fremmest dér – lige dér – og ikke alle mulige andre steder?
Martin Lidegaard (RV), 2023-05-31:
Det er en meget høj prioritering for os, ja.
Altså, vi har lidt svært ved at forstå det der nulsumsspil, som regeringen insisterer på, nemlig at man kun må investere i erhvervsskoler og velfærdsuddannelser, hvis man forringer andre uddannelser.
Sådan ser vi ikke på det.
Vi er enige i, at erhvervsskoler og velfærdsuddannelser står meget højt.
Vi synes også, at det som sagt er vigtigt at satse på de her grupper, for det starter jo i folkeskolen.
Hver sjette går ud af skolen uden basale færdigheder, uden at kunne skrive, læse og regne – det er jo der, det starter.
Det betyder, at 20 pct. ikke fuldfører en uddannelse i folkeskolen, og så er det meget svært at komme ind på arbejdsmarkedet.
Så ja, vi vil meget gerne prioritere de uddannelser, som jeg ved ligger hr. Frederik Vad på sinde.
Vi har lidt for svært ved at forstå, hvorfor man kun må tage pengene fra andre uddannelser.
Mohammad Rona (M), 2023-05-31:
Tak for det, og tak for talen.
Jeg har faktisk lige besøgt Østrig sammen med udlændingeministeren, og i den forbindelse var vi ude at besøge grænsen mellem Østrig og Ungarn.
Lige nu er der jo et massivt migrationspres, især i det område, fordi mange af dem kommer via Balkanruten.
Østrig gør et stort stykke arbejde i forhold til at registrere alle de her ting.
Så det er lidt i tråd med hr. Peter Skaarups spørgsmål.
Jeg vil bare lige høre, hvilke helt konkrete tiltag De Radikale har omkring det her migrationspres, der er lige nu.
Mai Villadsen (EL), 2023-05-31:
Enhedslisten bakker fuldt op om Ukrainefonden, og vi har også stemt for den i Finansudvalget.
Og det undrer os faktisk lidt, at vi og Alternativet ikke blev inviteret ind til forhandlingerne.
Det kan godt være, at vi har nogle andre udgangspunkter i forhold til oprustning, men her skal der ikke herske nogen tvivl: Vi bakker fuldt op om det.
Martin Lidegaard (RV), 2023-05-31:
Men det er jo, fordi jeg, hvis jeg nu er en pædagog, der ikke har arbejdet i 40 år, men kun i 38 år, og jeg bliver nedslidt, så ikke har nogen ret i Arnepensionen, og jeg, hvis jeg ikke har sparet efterløn op, heller ikke har nogen ret i efterlønnen.
Men uanset hvem jeg er, uanset hvor længe jeg har arbejdet, uanset hvordan jeg har arbejdet, har jeg jo en ret til at gå ned til lægen og sige: Du ved, at jeg er nedslidt psykisk eller fysisk, vil du være venlig at bekræfte det?
Og så har jeg ret til at få en ydelse.
Det synes jeg ikke er noget kæmpestort krav.
Kim Aas (S), 2023-05-31:
Jeg læste på et tidspunkt i en leder i Berlingske, at Martin Lidegaard omtalte det som en kæmpe rettighed, at man skulle have den her lægeerklæring for at få sin seniorpension.
Hvordan kan der være en tale om en kæmpe rettighed, når man er afhængig af, at man kan få den her lægeerklæring?
Det må jo være mere bøvlet, end at man nu har muligheden for at få en Arnepension og en efterlønsordning.
Franciska Rosenkilde (ALT), 2023-05-31:
Tak, og tak til ordføreren for en rigtig god tale.
En grøn grundlov lyder jo meget spændende; det glæder jeg mig til at høre mere om.
Jeg er i det hele taget enig i, at der er mange af de udfordringer og kriser, som hr. Martin Lidegaard ridser op her.
Men jeg kan undre mig lidt over Radikale Venstres økonomiske og politiske svar på de her kriser.
For både Det Økonomiske Råd og Finansministeriet har jo fuldstændig cementeret, at den danske økonomi har det godt, både på kort, mellemlang og lang sigt.
Men alligevel er Radikale Venstre for at afskaffe store bededag, for at øge arbejdsudbuddet og for at skrue op for et hamsterhjul, som i forvejen presser rigtig mange både børn, unge og voksne i det her samfund, og derudover taler de også meget om mere vækst på trods af de konsekvenser, det har for klimaet, at hver gang vi vækster, udleder vi også mere CO 2 .
Så jeg vil gerne spørge ordføreren, om Radikale Venstre er ved at være parate til at diskutere dilemmaerne i økonomisk vækst, og om ordføreren forestiller sig, at hvis vi skal løse de her problemer, som ordføreren ridser op, skal vi have en bæredygtig økonomi med flere bundlinjer.
Martin Lidegaard (RV), 2023-05-31:
Jeg vil i hvert fald gå så langt som at sige, at jeg tror, at det, der bliver den næste diskussion i den grønne omstilling, bliver vores forbrug: hvilket forbrug vi har, hvor højt forbrug vi har, og hvordan vi sikrer en langt, langt mere cirkulær økonomi i enhver forstand.
Men med hensyn til det der med vækst kontra ikkevækst kan jeg jo ikke se for mig, at vi over de næste 10-20 år – og det er jo det tidsrum, vi maks. har til rådighed – kan lave hele den omkalfatring af vores produktion og forbrug, hvis ikke vi har innovation, storskalainvesteringer for det private erhvervsliv osv.
Det vil nogle kalde vækst, for det er i hvert fald udvikling.
Det er i hvert fald en helt ny økonomi, der skal udvikles, og som kræver, at en masse penge bliver investeret og cirkulerer osv.
Og det tror jeg vil føre til vækst.
Men det er jo en helt, helt anden vækst end det, vi har set.
Det har vi sagt i mange år.
Men det er en anden vækst.
Det er jeg helt enig i.
Franciska Rosenkilde (ALT), 2023-05-31:
Hvis vækst er inden for klodens bæreevne, er det klart, at så er det ikke en skadelig ting.
Men det er det jo ikke i en dansk kontekst.
Det er netop noget af det, som ordføreren er inde på i forhold til forbrug.
Men vi har jo et system i dag, hvor det er langt billigere at købe noget nyt end at få repareret det, der er i stykker.
Så vil ordføreren være med til at kigge ind i et økonomisk system, som er langt mere cirkulært?
Så kan jeg bruge det ord i stedet for.
Martin Lidegaard (RV), 2023-05-31:
Ja, absolut.
Også når vi taler om de økonomiske mekanismer, vi har til rådighed, herunder afgifter, beskatning og alle sådan nogle ting, er det et oplagt rum at kigge ind i, og det glæder vi os til at gøre sammen med de partier i Folketinget, der vil det.
Men når vi er nødt til at tænke lidt større end også bare nationalt, er det, fordi den vækst, der kommer globalt, jo primært kommer udefra, altså uden for Danmarks rækker.
Det er en villet vækst skabt af milliarder af fattige mennesker, der skal have en ordentlig tilværelse.
Vi skal være med til at skabe de teknologier, der gør, at deres vækst bliver lige så menneskelig som den, vi har fået lov til at få, men på planetens præmisser, om jeg så må sige.